لمملكة د إسواتيني (بالسوازي: Umbuso weSwatini - بلينݣليزية: Kingdom of Eswatini), واللي كانت سميتها مملكة سوازيلاند, هي واحد لبلاد فلجنوب د إفريقيا، تاتحدًها جنوب إفريقيا من الشمال ولجنوب ولغرب، وموزمبيق من الشرق، إسواتيني هي وحدا من أصغر لبلدان فإفريقيا ولمساحة ديالها هي 17.364 كم². سّكان د إسواتيني هوما سًوازي، وكانت عندهم مملكة فلقرن 18. ف 1903, حتلاًت بريطانيا لبلاصة اللي فيها إسواتيني دابا, وبقات تابعا ليها تا استاقلات نهار 6 شتنبر 1968. ف 1973 تمنعو لأحزاب السياسية فبلاد وباقي ممنوعين تال دابا. ف 1986 ولاًت لبلاد ملكية مطلقة تيحكمها لماليك مسواتي 3. ف 2018 بدلات لبلاد سميًتها الرسمية من لمملكة د سوازيلاند للمملكة د إسواتيني. تيسكنو فإسواتيني تقريبا 1.1 مليون واحد, ولعاصمة ديالها هي مباباني. للوغات رسمية دلبلاد هوما لينݣليزية والسوازي, ولعملة اللي كاتخدًم فيها هي ليلانݣيني سوازيلندي, وكاين اللي تيخدًم الراند لجنوب إفريقي تاهو. إسواتيني مملكة داخلة فبزاف د لمنظمات الدولية بحال لأمم لمتحدة وليتيحاد لإفريقي ومجموعة التنمية دإفريقيا لجنوبية ولكومنويلث. 83% ديال سكان تابعين دين نصارا فإسواتيني. لأنݣليكان، پروطيستانت و لكانيسات لإفريقية لمحلية، داخل معا صهيونية لإفريقية، كيشكلو لأغلبية ديال لمسيحيين (40%)، تابعها لكاتوليكية رومانية بـ6% من سكان.